送李仲益赴襄陽幕
作者：釋道潜
朝代：宋

paragraphs: 襄陽古名都，雄觀壓荆楚。
醉公誇文詞，風物粲可數。
嗟余未歷覽，彷彿已如睹。
人生游宦間，得此亦佳遇。
李俊妙天姿，文行兩自負。
少年志冥鴻，千里輕一舉。
天風不借便，造物暫淹阻。
既無負郭田，黽勉依幕府。
賢哉彼方伯，脫略高韵度。
寧俾簿書役，朱墨事朝暮。
爽氣對西山，清談共樽俎。
試問鹿門翁，遺蹤今在否。